ועדת העבודה, הרווחה והבריאות, כנסת 18, פרוטוקול מספר 759, 2012-07-22 15:00

אילן גילאון: אנחנו פותחים את הישיבה.

אילן גילאון: הישיבה משודרת באינטרנט.

אילן גילאון: אנחנו דנים היום בהצעת חוק תגמולים לנשים השוהות במקלט לנשים מוכות (מענק הסתגלות), התשע"ב-2012.

אילן גילאון: אנחנו קודם כל צריכים לעשות מיזוג בין מספר מציעים שמציעים את אותו חוק – חבר הכנסת דב חנין וחברת הכנסת זהבה גלאון.

אילן גילאון: יש עוד חברי כנסת?

אייל לב ארי: יש עוד חברי כנסת שהצטרפו אליהם, אבל היוזמים הם אלה.

אילן גילאון: הגיעו להסכמה עקרונית עם האוצר לכך שיש להעניק מענק הסתגלות לנשים שיוצאות ממקלט לנשים מוכות בגובה של 8,000 שקלים ועוד אלף שקלים לכל ילד שנמצא עם האישה ששהתה במקלט.

אילן גילאון: שי איזושהי אי הבנה עם האוצר, אבל אני מציע לדחות את זה לקריאה שנייה ושלישית.

אילן גילאון: האוצר מגביל בכך שהאישה שהתה לפחות שישים ימים במקלט ועד שני ילדים בלבד.

אילן גילאון: את הדיון הזה אני מציע שנשאיר לקריאה השנייה והשלישית והיום נעביר את ההצעה לקריאה ראשונה.

אייל לב ארי: הוועדה צריכה להחליט קודם על מיזוג לפי סעיף 79(ג) לתקנון הכנסת.

אייל לב ארי: היא רשאית למזג הצעות חוק באותו נושא ואחר כך להביא את ההצעה לקריאה ראשונה.

אילן גילאון: אנחנו מצביעים על מיזוג הצעות החוק.

אילן גילאון: בעד מיזוג הצעות החוק – פה אחד ההצעות מוזגו

אילן גילאון: פה אחד הוחלט על מיזוג הצעות החוק.

אילן גילאון: מישהו רוצה להעיר הערות?

גיא הרמתי: גיא הרמתי, אגף התקציבים באוצר.

גיא הרמתי: אני רוצה להעיר לגבי הסעיף של המימון.

גיא הרמתי: הסעיף הזה אומר שאוצר המדינה ישלם למשרד הרווחה עבור ההוצאות של חוק זה.

גיא הרמתי: אנחנו רוצים שכמו בחוקים אחרים, בהם זה לא מצוין מפורשות, הסעיף הזה יורד ולהתייחס לחוק כמו אל כל חוק אחר.

אילן גילאון: האוצר לא מעביר את התקציב למשרדים?

גיא הרמתי: משרד האוצר מעביר תקציב למשרד הרווחה שכולל את הביצוע של כל החוקים או התקנות או הנהלים שמשרד הרווחה מבצע ולא באופן ספציפי לכל נושא.

אייל לב ארי: השאלה אם תתנגדו לנוסח דומה לסעיף 23 בחוק שיקום נכי נפש בקהילה שמטפל ספציפית בתקצוב החוק.

אייל לב ארי: זה דבר שקיים וזאת רק דוגמה שיכולתי לשלוף כמה דקות לפני הדיון.

גיא הרמתי: זה בכל זאת קיים במקרים מעטים ברוב החוקים הקיימים וברוב החוקים שמקודמים.

גיא הרמתי: על אותה לשון אפשר אפילו לומר פרשנות הפוכה, שאז חוקים שמקודמים ולא יכללו את הסעיף הזה, מה זה אומר?

גיא הרמתי: זה אומר שמשרד האוצר לא אמור לשלם למשרד הרווחה את העלות שכרוכה ביישום אותם חוקים?

אדוארד ווייס: אני מבקש לציין שבזמנו הסעיף הזה הוכנס כדי להבטיח שהתקציב לא יהיה מתוך התקציב הקיים אלא תהיה תוספת תקציבית.

אדוארד ווייס: זאת הייתה המטרה.

אייל לב ארי: נכון.

אייל לב ארי: זאת גם המשמעות של סעיף התקצוב בחוק שיקום נכי נפש בקהילה, שיהיה סעיף תקציבי ספציפי.

אילן גילאון: כסף צבוע לחלוטין.

גיא הרמתי: הכסף הזה בכל מקרה לא בא על חשבון תקציב משרד הרווחה אלא על חשבון תוספת.

אילן גילאון: למה יש לך התנגדות שיצוין כך?

אילן גילאון: הרי זה לא שונה ממה שאתה אומר.

אילן גילאון: ברמה הפרקטית זה בדיוק מה שאתה אומר.

אילן גילאון: בגין היה אומר שגם את הדברים שמובנים מאליהם, יש לומר אותם.

אילן גילאון: לכן אנחנו אומרים אותם.

אילן גילאון: אם אתה אומר שבחוקים האחרים זה לא מצוין כך, אולי צריך לציין גם בחוקים האחרים את אותו הדבר.

גיא הרמתי: כך זה במסגרת סדרי העדיפויות של משרד הרווחה, על חשבון תוספות, בהתאם לכלל התוספות שמוחלט לתת לו בכל שנת תקציב חדשה.

גיא הרמתי: בכל מקרה, אנחנו מתנגדים לסעיף הזה.

אילן גילאון: בסדר.

אילן גילאון: נקרא את הצעת החוק.

משולם ברוך: רשות המסים, הלשכה המשפטית.

משולם ברוך: יש לנו הסתייגות.

וילמה מאור: תעלו אותה כשנגיע לסעיף.

אייל לב ארי: 1.

אייל לב ארי: הגדרות בחוק זה – ,אישור", "לשכת סעד" ו"מקלט לנשים מוכות" – כהגדרתם בסעיף 7(ג)(5)

אייל לב ארי: לחוק עבודת נשים, התשי"ד-1954.

אייל לב ארי: "חוק הביטוח הלאומי" – חוק הביטוח הלאומי (נוסח משולב), התשנ"ה-1885.

אייל לב ארי: "השר" – שר הרווחה והשירותים החברתיים.

גיא הרמתי: החלטת ועדת שרים היא שקידום ההצעה היא בתיאום עם המשרדים.

אילן גילאון: ברור.

גיא הרמתי: זה לא מתואם אתנו ברגע שהסעיף נכנס.

גיא הרמתי: זה לא מתואם עם משרד האוצר.

אילן גילאון: אתה מתכוון לסעיף אותו ביקשת להוריד.

גיא הרמתי: כן.

גיא הרמתי: אני יודע שבקריאה ראשונה לא דנים על כל סעיף בנפרד, אבל מבחינתנו זה חוסר תיאום עם משרד האוצר.

אילן גילאון: נקרא את הנוסח כפי שהוא כאן.

אילן גילאון: המציעים לא נמצאים כאן.

אילן גילאון: בעיקרון יש הסכמה בוועדת שרים.

גיא הרמתי: במקרה כזה, עמדת הממשלה היא להתנגד.

גיא הרמתי: אם אין תיאום בין המשרדים, עמדת המשרדים היא להתנגד.

אילן גילאון: אנחנו לוקחים את כל הצ'אנסים האלה.

אילן גילאון: אתה יודע ששום דבר בחיים האלה לא ממש סופי.

אילן גילאון: החוק היחיד שאנשים יהיו בני אדם, עוד אי אפשר לחוקק אותו בשום פרלמנט בעולם.

אילן גילאון: לכן תדאגו פחות.

אילן גילאון: אני מניח שבמציאות הנוכחית בסופו של דבר אם לא תסכימו, זה לא יהיה.

אילן גילאון: למדתי את השיעור הזה.

אילן גילאון: שיעור קשה, אבל הוא כזה.

אייל לב ארי: 2.

אייל לב ארי: מענק הסתגלות אישה ששהתה במקלט לנשים מוכות שישים ימים לפחות ונקבעה לה תוכנית טיפולית שיקומית לקראת יציאתה מהמקלט, לפי אישור שנתנה לשכת סעד או לפי אישור שנתן משרד הרווחה והשירותים החברתיים, זכאית עם יציאתה ממקלט לנשים מוכות, למענק הסתגלות, ובלבד שבמועד יציאתה מהמקלט כאמור היא לא שבה למקום מגוריה הקבוע.

אייל לב ארי: ההגבלה של שישים הימים והצורך בתוכנית טיפולית שיקומית, זה נוסח שתואם עם משרד האוצר ועם משרד הרווחה והשירותים החברתיים.

אייל לב ארי: אני מיידע את הוועדה.

אייל לב ארי: זה לא מה שמופיע בנוסחים שעברו את הקריאה הטרומית.

אייל לב ארי: השאלה אם הוועדה מאמצת את הנוסח שהוקרא או את הנוסח שעבר בקריאה טרומית.

אדוארד ווייס: אני רוצה לציין שהתיאום שלנו היה לגבי התכנית הטיפולית השיקומית.

אדוארד ווייס: עוד לא הגענו לתיאום מלא לגבי העניין של שישים ימים.

אילן גילאון: נראה אם להעביר לקריאה הראשונה או לדחות, כולל ההערה שהערת.

אייל לב ארי: אנחנו משאירים את הנוסח שעבר בטרומית.

אילן גילאון: כן.

אילן גילאון: יש התחייבות של המציעים לעשות את זה רק בתיאום עם משרד האוצר.

אילן גילאון: לכן אנחנו בסך הכול מעבירים כאן שלב, כדי שלחוק הזה יהיה דין רציפות בכל מקרה שיקרה משהו.

אילן גילאון: הסר דאגה מלבך כי בסופו של דבר חפצך ימולא וזה ברור לגמרי אלא אם כן ישתנה שר אוצר אחר ואז בכלל לא תהיה לך בעיה כזאת.

אילן גילאון: כרגע אין לך מה לדאוג.

אילן גילאון: המציעים לא נמצאים כאן ואני לא יודע מה עמדתם לגבי הנושא הזה.

גיא הרמתי: אני רוצה לשאול כי אני לא מבין.

גיא הרמתי: אם הנוסח של הקריאה הטרומית הוא זה שמאושר ולא הנוסח שהובא לדיון, מה זה אומר מבחינתכם?

גיא הרמתי: אתם מתייחסים לעמדת הממשלה?

אילן גילאון: כדי שחוק יגיע לפרקו, הוא צריך לעבור את כל הקריאות שלו.

אילן גילאון: בסך הכול אנחנו מעבירים אותו לקריאה ראשונה על פי הנוסח הטרומי ובקריאה שנייה ושלישית צריך להכין את החוק כדי שהוא ימשיך לקבל את האישור של ועדת שרים לענייני חקיקה.

אילן גילאון: אין פרשנות אחרת.

אייל לב ארי: 3.

אייל לב ארי: מועד תשלום המענק מענק ההסתגלות ישולם לאישה לא יאוחר מתך שלושים ימים מיום יציאתה מהמקלט לנשים מוכות, לאחר ששהתה בו כאמור בסעיף 2.

אדוארד ווייס: כאן הייתה לנו הערה.

אדוארד ווייס: לידי יושבת הגברת מיכל חנוך אחדות שאחראית על הנושא של מקלטים והיא מבקשת למחוק את הסעיף הזה כי היא אומרת שזאת גזרה שהציבור לא יכול לעמוד בה.

אדוארד ווייס: אני מבקש ממנה להסביר מדוע יש בעייתיות.

אילן גילאון: אתם לא מקבלים את העצה שלי.

מיכל חנוך אחדות: אני אומר למה ההתחייבות הזאת היא גזרה שאולי לא נוכל לעמוד בה.

מיכל חנוך אחדות: זה מהסיבה שיש פרויקטים דומים לחוק הזה שפועלים בשנים האחרונות לא באופן קבוע ולא על פי חוק.

מיכל חנוך אחדות: מהניסיון הרב שלי יש שירותים שניתנים מיידית ומשולמים מיידית לאישה ויש שירותים שלא.

מיכל חנוך אחדות: למשל, אם אנחנו מסייעים לה בטיפולי שיניים, לא הייתי רוצה שיהיה מצב בו רופא השיניים מקבל את כל הסכום כרגע כי בכל מקרה היא הרי לא מקבלת ביד כלום.

מיכל חנוך אחדות: מי שמקבל, זה השירות שאותו היא צורכת, בין אם זה מחסני חשמל ובין אם זה רופא השיניים או המתנ"ס עבור החוג לילד.

אילן גילאון: אני רק שואל.

אילן גילאון: אמרתי שאני רוצה לבקש באופן טכני להעביר את זה למעלה.

אילן גילאון: בכל הדברים האלה נדון אחר כך ולא נפתח את הדיון עכשיו כי אני גם הייתי רוצה שהמציעים יהיו כאן.

אילן גילאון: היינו יכולים לומר שהמציעים לא כאן ולכן אנחנו לא דנים בשם דבר, אבל אני מבקש שנקדם את זה.

אילן גילאון: כל ההערות האלה יישמעו.

אילן גילאון: אי אפשר יהיה להעביר את ההצעה הזאת ללא הסכמת המשרדים.

אייל לב ארי: אני מבהיר לגבי סעיף 2, כיוון שכנראה הייתה אי בהירות.

אייל לב ארי: לא מדובר באישה ששהתה במקלט לנשים מוכות במשך שישים ימים עם תוכנית שיקומית אלא כמו בטרומית, מי ששהתה לפחות שלושים ימים.

אייל לב ארי: 4.

אייל לב ארי: שיעור המענק (א) מענק ההסתגלות יהיה בסכום של 8,000 שקלים חדשים, לגבי אישה שעימה ילדים – סכום נוסף של 1,000 שקלים חדשים, עבור כל ילד.

אייל לב ארי: בסעיף קטן זה "ילד" – כהגדרתו בסעיף 238 לחוק הביטוח הלאומי.

אייל לב ארי: אנחנו מוחקים את הסיפא האומרת בנוסח שלפניכם "אך לא ישולם לה עבור יותר משני ילדים", בהתאמה לטרומית.

אייל לב ארי: (ב) הסכומים האמורים בסעיף קטן (א) יעודכנו ב-1 בינואר בכל שנה (בסעיף קטן זה – יום העדכון) בהתאם לשיעור עליית המדד החדש לעומת המדד הבסיסי - "המדד הבסיסי" – המדד שפורסם בחודש ינואר 2012.

אייל לב ארי: "המדד החדש" – המדד שפורסם לאחרונה בחודש נובמבר שלפני יום העדכון.

אייל לב ארי: "מדד" – מדד המחירים לצרכן שמפרסמת הלשכה המרכזית לסטטיסטיקה.

אייל לב ארי: 5.

אייל לב ארי: הוראות מיוחדות מענק הסתגלת לא ייחשב כהכנסה לעניינים אלה: (1) פקודת מס הכנסה או תשלומי חובה או היטלים אחרים.

אייל לב ארי: (2) לעניין גמלה לפי חוק הבטחת הכנסה, התשמ"א-1980.

עו"ד משולם ברוך: אנחנו מתנגדים לחלק הראשון בסעיף קטן (1) לעניין פקודת מס הכנסה.

עו"ד משולם ברוך: לגישתנו התגמול הזה בכלל לא בא בבסיס המס ואין לנו שום מקור בפקודה לחייב אותו, כך שזה פשוט לא רלוונטי.

עו"ד משולם ברוך: יתרה מזאת, אם נשאיר את הסעיף כך, יכול להיות שיש כאלה שיבינו שמענקים אחרים שגם פטורים ולא צוינו במפורש, אנחנו כן צריכים למסות אותם בניגוד למקום שקבוע במפורש שהוא פטור.

אילן גילאון: אני מקבל את ההערה שלך.

אילן גילאון: שוב, בגלל שאני לא רוצה לשנות את הנוסח המקורי של ההצעה הטרומית, אני לא אגע בסעיף אבל אני מאוד מקבל את מה שאתה אומר.

אילן גילאון: זה נרשם בפרוטוקול.

אייל לב ארי: 6.

אייל לב ארי: מימון (א) מענק לפי חוק זה ישולם מאוצר המדינה באמצעות משרד הרווחה והשירותים החברתיים.

אייל לב ארי: (ב) אוצר המדינה יעביר למשרד הרווחה והשירותים החברתיים את כל הכספים הדרושים לו לביצוע תשלומים לפי חוק זה.

אייל לב ארי: 7.

אייל לב ארי: ערר וערעור אישה ששהתה במקלט לנשים מוכות כאמור בסעיף 2, רשאית לערור על החלטה בעניין מענק הסתגלות בפני ועדת ערר כמשמעותה בסעיף 2 לחוק שירותי הסעד, התשי"ח-1958 והוראות סעיף 2 לחוק האמור לעניין ערר וערעור יחולו בשינויים המחויבים.

אייל לב ארי: גם הסעיף הזה עבר שינוי.

אדוארד ווייס: רציתי להעיר כאן.

אדוארד ווייס: בנוסח המקורי של החוק המקורי, ערכאת הערעור הייתה בית הדין לעבודה.

אדוארד ווייס: כאן קיבלנו את הערת הוועדה שהציעה ועדה פנימית.

אדוארד ווייס: יש לנו ועדות ערערים לפי חוק שירותי הסעד ולכן הצענו את הוועדות האלה.

אדוארד ווייס: זה נראה לנו ראוי.

אילן גילאון: גם זה אפשרי.

אייל לב ארי: על הערר והערעור כפי שהקראתי, סעיף 7, יישאר ערר בפני ועדת ערר לפי חוק שירותי הסעד והערעור עליה יהיה הסעיף המתוקן של סעיף 2. 8.

אייל לב ארי: תקנות השר הממונה על ביצוע חוק זה והוא רשאי לקבוע, באישור ועדת העבודה, הרווחה והבריאות של הכנסת, הוראות לביצועו.

אילן גילאון: אנחנו מצביעים על אישור הצעת החוק.

אילן גילאון: בעד אישור הצעת החוק – פה אחד הצעת החוק אושרה

אילן גילאון: אושר.

אילן גילאון: היות והדבר הזה הוא בהסכמה, אין עלות תקציבית.

אילן גילאון: תודה רבה.

אילן גילאון: אנחנו נשוב וניפגש לקראת הקריאה השנייה והשלישית כדי שכל ההערות – של האוצר, של משרד הרווחה ורשות המסים – יעלו כאן.

אילן גילאון: תודה.